Document ID: 32005R1238

KOMISSION ASETUS (EY) N:o 1238/2005,
annettu 28 päivänä heinäkuuta 2005,
omenoiden kaupan pitämistä koskevista vaatimuksista annetun asetuksen (EY) N:o 85/2004 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon hedelmä- ja vihannesalan yhteisestä markkinajärjestelystä 28 päivänä lokakuuta 1996 annetun neuvoston asetuksen (EY) N:o 2200/96 (1) ja erityisesti sen 2 artiklan 2 kohdan,
sekä katsoo seuraavaa:
(1)
Komission asetuksen (EY) N:o 85/2004 (2) mukaisesti vähimmäiskokoa pienennetään 1 päivästä elokuuta 2005 vastaamaan kokoluokkaa, joka vahvistetaan Yhdistyneiden Kansakuntien Euroopan talouskomission laatuvaatimuksissa FFV-50.
(2)
Yhdistyneiden Kansakuntien Euroopan talouskomission maataloustuotteiden laatuvaatimuksia käsittelevälle työryhmälle on ehdotettu sokeripitoisuuteen perustuvan kypsyyskriteerin sisällyttämistä vaatimuksiin FFV-50.
(3)
Koska vähimmäiskoko on niin ikään kypsyyttä koskeva kriteeri, olisi tutkittava, miten nämä kaksi kypsyyskriteeriä voitaisiin parhaiten sisällyttää omenoiden kaupan pitämistä koskeviin vaatimuksiin.
(4)
Koska kyseisen tutkimuksen toteuttamiseen menee vähintään kolme markkinointivuotta, vähimmäiskoon pienentämisen soveltamista olisi lykättävä 1 päivään kesäkuuta 2008 ja jatkettava kokoluokitusta koskevien siirtymäsäännösten soveltamista 31 päivään toukokuuta 2008.
(5)
On kuitenkin syytä suojella niiden toimijoiden perusteltua luottamusta, jotka ovat tehneet sopimuksia olettaen, että uusia vaatimuksia, joissa säädetään vähimmäiskoon pienentämisestä, sovelletaan 1 päivästä elokuuta 2005 alkaen.
(6)
Selkeyden vuoksi on syytä täsmentää, että kun tuotteen myynnissä käytetään tavaramerkkiä, on mainittava myös lajikkeen nimi tai sen synonyymi.
(7)
Yhteisön vaatimuksia koskevassa lisäyksessä olevassa lajikeluettelossa on muutamia virheitä.
(8)
Asetus (EY) N:o 85/2004 olisi sen vuoksi muutettava.
(9)
Tässä asetuksessa säädetyt toimenpiteet ovat hedelmien ja vihannesten hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 85/2004 seuraavasti:
1)
Korvataan 2 artiklan johdantolauseessa ilmaisu ”31 päivään heinäkuuta 2005” ilmaisulla ”31 päivään toukokuuta 2008”.
2)
Korvataan 4 artiklan toisessa alakohdassa ilmaisu ”1 päivästä elokuuta 2005” ilmaisulla ”1 päivästä kesäkuuta 2008”.
3)
Muutetaan liite tämän asetuksen liitteen mukaisesti.
2 artikla
Tämä asetus tulee voimaan 1 päivänä elokuuta 2005.
Toimijat, jotka ovat jäsenvaltioiden viranomaisia tyydyttävällä tavalla tehneet ennen 1 päivää elokuuta 2005 sopimuksia asetuksen (EY) N:o 85/2004 liitteessä olevan III kohdan toisen ja kolmannen alakohdan perusteella, voivat kuitenkin pitää kyseisten sopimusten kohteena olevia omenia kaupan mainittujen alakohtien säännösten mukaisesti.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 28 päivänä heinäkuuta 2005.

Labels: 3
17